Ouma se lyk in tas op treinstasie gevindLede van die metropolisie op die toneel by die treinstasie in Tokio, Japan Foto: Kyodo News via AP ŉ Werker by die Tokio-treinstasie in Japan het ŉ gru-vonds gemaak toe hy op die ontbinde liggaam van ŉ vrou in verlate bagasie afgekom het. Die liggaam is Sondag in ŉ tas aangetref in ŉ tydelike stoorgedeelte by die treinstasie, het Japan se metropolisie gesê. Volgens mediaberigte was die bejaarde vrou 1.4 meter lank. Die polisie probeer nog haar identiteit bepaal. Die heldergeel tas is op 26 April in ŉ sluitkissie gelaat. Die tas is 70 x 50 x 25 cm groot, volgens plaaslike mediaberigte. Junichi Omoto, ŉ woordvoerder vir die streekstreinvervoermaatskappy JR East, het gesê niks ongewoon is oor die tas opgemerk nie. Daar was nie ŉ onaangename reuk of enigiets nie. Dit is gewone praktyk om verlate bagasie vir ŉ maand lank te hou om te sien of enigiemand dit opeis. Groot treinstasies in Japan het talle sluitkissies wat reisigers tydelik kan gebruik.